vihar 2016
Jelenleg 2 bejegyzés található vihar 2016 cimkével
„Viharos” hétkezdés az NKE-n
Több száz résztvevővel elkezdődött hétfőn reggel a Vihar 2016, a Nemzeti Közszolgálati Egyetem negyedik közös közszolgálati gyakorlata. Idén a szélsőséges időjárás okozta katasztrófahelyzet kapcsán felmerülő feladatokat gyakorolhatják a hallgatók, akik között már a mesterképzésben részt vevők és külföldiek is helyet kapnak.
A kétnapos rendezvényt Dr. Kovács Gábor dandártábornok, az NKE oktatási rektorhelyettese nyitotta meg. A gyakorlat vezetője ismertette a legfontosabb célokat és feladatokat, amelynek kapcsán megjegyezte: „a Vihar 2016 jó lehetőség arra, hogy az NKE-n tanuló, a különböző hivatásrendekhez tartozó hallgatók gyakorolják saját és megismerjék egymás feladatait, hiszen később, a valós helyzetekben is tudni kell majd együtt dolgozniuk”. Ennek megfelelően a közös közszolgálati gyakorlaton idén is képviselik magukat a honvéd- és rendőrtisztjelöltek, de a civilek is, mint például az Államtudományi és Közigazgatási Kar, valamint a Nemzetközi és Európai Tanulmányok Kar hallgatói. A mintegy 1100 résztvevő a rendezvény helyszínein, az NKE Hungária körúti campusán, a Ludovika Főépületben és az ócsai gyakorlótéren teljesítik majd a feladataikat, mint például a különleges jogrend bevezetésével és a veszélyhelyzettel kapcsolatos teendőket. Újdonság, hogy idén már a mesterképzésben részt vevő hallgatók is aktívan bekapcsolódnak a gyakorlat végrehajtásába, valamint Szlovákiából is érkeznek résztvevők, akik külön gyakorló törzset alkotnak majd. A többi külföldi vendég számára workshopot tartanak a szervezők, akik idén is számítanak a különböző partnerszervezetek támogatására. Az eseményen az NKE mind a négy karának hallgatói részt vesznek majd, így az összes hivatásrend képviselteti magát.
A tervek szerint a „Vihar 2016” közös közszolgálati gyakorlat kapcsán egy összehasonlító tanulmánykötet is készül, amely a résztvevő külföldi országok gyakorlatát is tartalmazza majd. A rendezvényről további részleteket is olvashatnak majd honlapunkon és a Bonum Publicum egyetemi magazin májusi számában.
Cimkék: vihar 2016